舒員外遊香山寺數日不歸兼辱尺書大誇勝事時正值坐衙慮囚之際走筆題長句以贈之
作者：白居易
朝代：唐

paragraphs: 香山石樓倚天開，翠屏壁立波環迴。
黃菊繁時好客到，碧雲合處佳人來。
酡顏一笑夭桃綻，清吟數聲寒玉哀。
軒騎逶遲櫂容與，留連三日不能迴。
白頭老尹府中坐，早衙纔退暮衙催。
庭前堦上何所有，纍囚成貫案成堆。
豈無池塘長秋草，亦有絲竹生塵埃。
今日清光昨夜月，竟無人來勸一杯。